Συντεταγμένες: 50°4′49″N 14°23′16″E﻿ / ﻿50.08028°N 14.38778°E﻿ / 50.08028; 14.38778

Το **Στάδιο του Στραχόφ** (τσεχικά: *Strahovský stadion*‎) είναι αθλητικής χρήσεως στάδιο εντός της συνοικίας του Στραχόφ, στην Πράγα της Τσεχίας. Ως προς την μέγιστη χωρητικότητά τους, οι κερκίδες του είναι δυνατό να φιλοξενήσουν έως 220.000 θεατές, γεγονός το οποίο το καθιστά ως το δεύτερο παγκοσμίως μεγαλύτερο αθλητικό στάδιο έπειτα από το Ιντιανάπολις Μότορ Σπίντγουεϊ, το οποίο είναι δυνατό να φιλοξενήσει έως 400.000 θεατές.

Ιστορία
-------

Αρχικώς κατασκευασμένο από ξύλο (το 1926), το Στάδιο του Στραχόφ απέκτησε κερκίδες από μπετόν το 1932, ενώ η χωρητικότητά του επεκτάθηκε το 1948, καθώς και το 1972. Ο κεντρικός αγωνιστικός χώρος, περιτριγυρισμένος από κερκίδες, καλύπτει έκταση της τάξεως των 63.500 m² ήτοι έκταση η οποία αντιστοιχεί σε περισσότερα από 9 γήπεδα ποδοσφαίρου.

Άποψη του σταδίου, το 1931.
Ουδέποτε φιλοξένησε πραγματικές αθλητικές διοργανώσεις αναγνωρισμένες σε παγκόσμιο επίπεδο, ωστόσο χρησιμοποιήθηκε κυρίως ως χώρο προπονήσεων για το Σοκόλ, τσεχοσλοβακική εταιρεία γυμναστικής η οποία το χρησιμοποιούσε για ασκήσεις μαζικής γυμναστικής. Το συγκεκριμένο κίνημα «οικειοποιήθηκε», έπειτα από το Πραξικόπημα της Πράγας, από το κομμουνιστικό καθεστώς το οποίο προχώρησε στη θεσμοθέτηση των Σπαρτακιάδων, μαζικών αθλητικών επιδείξεων του κομμουνιστικού καθεστώτος.

Άποψη του εσωτερικού του σταδίου.
Το στάδιο του Στραχόφ έχει φιλοξενήσει, συνολικά, 29 διεθνείς αναμετρήσεις της Εθνικής Τσεχοσλοβακίας από το 1927 έως το 1965, καθώς και ακόμη τρεις κατά τη διάρκεια της περιόδου μεταξύ 1991-1992

Από τις αρχές του 21ου αιώνα κι έπειτα, το συγκεκριμένο στάδιο χρησιμοποιείται κυρίως ως χώρος προπονήσεων από την ΑΚ Σπάρτα Πράγας. Χωρητικότητας της τάξεως των 220.000 θέσεων, το στάδιο διαθέτει, συνολικά, 56.000 θέσεις καθήμενων. 

Χρησιμοποιούμενο, κατά κύριο λόγο, από τις αρχές της δεκαετίας του 1990 ως χώρος συναυλιών, το στάδιο αποτελεί αντικείμενο αριθμού μελετών με απώτερο σκοπό την μετατροπή του. Ένα εκ των σημαντικότερων σχεδίων είναι η μετατροπή των συγκεκριμένων αθλητικών εγκαταστάσεων σε εμπορικό πάρκο. Για τους Θερινούς Ολυμπιακούς Αγώνες του 2016, η Πράγα υπέβαλε την υποψηφιότητά της για την διοργάνωση του συγκεκριμένου αθλητικού γεγονότος, έχοντας ως ολυμπιακό χωριό το στάδιο του Στραχόφ. Ωστόσο, η τσεχική υποψηφιότητα εντός συντόμου χρονικού διαστήματος απορρίφθηκε.

Συναυλίες
---------

Το στάδιο χρησιμοποιείται, επίσης, ανά περιόδους, ως χώρος διοργάνωσης ροκ μουσικών συναυλιών:

* Rolling Stones, 18 Αυγούστου 1990 (100.000 θεατές) και 5 Αυγούστου 1995 (127.000 θεατές, μεταξύ των οποίων και ο Πρόεδρος της Τσεχοσλοβακίας, Βάτσλαβ Χάβελ).
* Guns N' Roses, 20 Μαΐου 1992
* Bon Jovi, 4 Σεπτεμβρίου 1993
* Aerosmith, 27 Μαΐου 1994
* Pink Floyd, 7 Σεπτεμβρίου 1994 (115.000 θεατές)
* U2, 14 Αυγούστου 1997 (160.000 θεατές)
* AC/DC και Rammstein, 12 Ιουνίου 2001 (25.000 θεατές)
* Ozzfest (Slayer, Ozzy Osbourne), 30 Μαΐου 2002 (30.000 θεατές).
* George Michael, 2 Ιουνίου 2007.

Παραπομπές
----------

1. ↑  (Αγγλικά) *Guinness World Records 2015*. Guinness World Records. 2014. σελ. 200. ISBN 9781908843708.
2. ↑  (Γαλλικά) «Les plus grands stades à travers le monde». *lequipe.fr*. Ανακτήθηκε στις 13 Αυγούστου 2017.
3. ↑  (Τσεχικά) Morkes, František (18 Δεκεμβρίου 2005). «Jak vzniklo slovo "spartakiáda"». *rozhlas.cz*. Ανακτήθηκε στις 6 Απριλίου 2015.
4. 1 2 3 4 5 6  (Αγγλικά) Andrew Satter (11 Δεκεμβρίου 2003). «Rethinking "Fortress Strahov"». *praguepost.cz*. Αρχειοθετήθηκε από το πρωτότυπο στις 6 Μαρτίου 2016. Ανακτήθηκε στις 6 Απριλίου 2015.
5. ↑  (Αγγλικά) «Football VENUE: Velký Strahovský Stadion, Strahov, Praha». *eu-football.info*. Ανακτήθηκε στις 17 Μαρτίου 2015.

Εξωτερικοί Σύνδεσμοι
--------------------

* Εναέρια άποψη του αθλητικού σταδίου του Στραχόφ

|  |  |
| --- | --- |
| 

|  |
| --- |
| * Πύλη:Αρχιτεκτονική
* Πύλη:Ποδόσφαιρο
* Πύλη:Στίβος
* Πύλη:Πράγα
* Πύλη:Ρεκόρ
 |

 |